I dag blev der taget første spadestik til det kommende lufthavnshotel i Aalborg Lufthavn. Om et år kan du gå nærmest direkte fra sengen og ud til dit fly.

- Det er ikke en rigtig lufthavn, før der er et hotel. Sådan lyder det fra Aalborgs borgmester, Henning G. Jensen, om det nye lufthavnshotel, der skal stå klar den 1. oktober 2014. Han var med, da der i dag blev taget første spadestik til hotellet. Dermed er byggeriet i gang. Lufthavnshotellet har været i licitation, og A. Enggaard og Bühlmann har indgået samarbejde om opførelse og drift af hotellet, der får navnet Bühlmann Airport Hotel - Aalborg. - Vi glæder os rigtig meget til at komme i gang. Vi tror, at det at bidrage til den gode udvikling af lufthavnen, også er at bidrage til den gode udvikling for Nordjylland, siger Asger Enggard, der er direktør for A. Enggard. Hotellet vil have 64 dobbeltværelser samt kontor- og konferencelokaler. 2013 har været et rekordår for Aalborg Lufthavn med masser af flytrafik, og et lufthavnshotel skal nu gøre det endnu mere attraktivt at rejse fra den nordjyske lufthavn.